CELEX: 
Language: el
Date: 2021-06-28 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την παράταση της περιόδου αναφοράς του κανονισμού (ΕΕ) 2020/1429 του Ευρωπαϊκού Κοινοβουλίου και του Συμβουλίου, της 7ης Οκτωβρίου 2020, σχετικά με τη θέσπιση μέτρων για μια βιώσιμη σιδηροδρομική αγορά στο πλαίσιο της επιδημικής έκρηξης της COVID-19

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Από τις αρχές του 2020 η επιδημική έκρηξη της COVID-19 είχε σημαντικές επιπτώσεις στις σιδηροδρομικές μεταφορές στην Ένωση. Οι σιδηροδρομικές επιβατικές και εμπορευματικές μεταφορές μειώθηκαν λόγω των περιορισμών στην κινητικότητα και της επακόλουθης μείωσης της ζήτησης για μεταφορές. Την άνοιξη του 2020, κατά τη διάρκεια της πρώτης περιόδου της πανδημίας, οι σιδηροδρομικές επιχειρήσεις διέκοψαν τα δρομολόγια των περισσότερων διεθνών επιβατικών αμαξοστοιχιών. Ο αριθμός των επιβατών στις εσωτερικές σιδηροδρομικές μεταφορές μειώθηκε κατά το πρώτο κύμα της πανδημίας έως και 90 % σε σύγκριση με το προηγούμενο έτος. Ορισμένες επιχειρήσεις, ειδικότερα νεοεισερχόμενες, αναγκάστηκαν να παύσουν τις δραστηριότητές τους, ενώ επιχειρήσεις σιδηροδρομικών εμπορευματικών υπηρεσιών ανέφεραν σοβαρή μείωση του όγκου των μεταφορών, καθώς πολλές βιομηχανίες επιβράδυναν ή ακόμη και σταμάτησαν την παραγωγή τους λόγω των επιπτώσεων της πανδημίας. Κατά τη διάρκεια του καλοκαιριού του 2020 η ζήτηση και οι όγκοι μεταφορών παρέμειναν σε χαμηλά επίπεδα τόσο στις επιβατικές όσο και στις εμπορευματικές μεταφορές. 
            
            
               Το δεύτερο κύμα της πανδημίας το φθινόπωρο του 2020 υποχρέωσε πολλές χώρες να λάβουν περαιτέρω μέτρα για τον περιορισμό της κινητικότητας των πολιτών. Ορισμένα από τα εν λόγω μέτρα παρέμειναν σε ισχύ έως τις αρχές του 2021. Ενώ ένα μέρος των όγκων κυκλοφορίας παρουσίασε θετική τάση κατά την περίοδο από τον Ιανουάριο του 2021 έως τον Μάρτιο του 2021, ένα άλλο μέρος παρέμεινε σε χαμηλά επίπεδα. Επιπλέον, ακόμη και όταν ο αριθμός των συρμοχιλιομέτρων επανήλθε σχεδόν στα προ της πανδημίας επίπεδα, ο αριθμός των επιβατών και των μεταφερόμενων εμπορευμάτων (ο τελευταίος σε πολύ μικρότερο βαθμό) δεν έφτασε τα επίπεδα του 2019. Επομένως, οι επιπτώσεις της πανδημίας στον τομέα των μεταφορών εξακολουθούν να είναι σημαντικές.
            
            
               Στις 7 Οκτωβρίου 2020 η ΕΕ εξέδωσε τον κανονισμό (ΕΕ) 2020/1429 του Ευρωπαϊκού Κοινοβουλίου και του Συμβουλίου, της 7ης Οκτωβρίου 2020, σχετικά με τη θέσπιση μέτρων για μια βιώσιμη σιδηροδρομική αγορά στο πλαίσιο της επιδημικής έκρηξης της COVID-19. Σύμφωνα με το άρθρο 2 του κανονισμού (ΕΕ) 2020/1429, τα κράτη μέλη μπορούν να επιτρέπουν στους διαχειριστές υποδομής να μειώνουν, να απαλλάσσουν από την καταβολή ή να αναβάλλουν την καταβολή των τελών για την ελάχιστη δέσμη πρόσβασης και για την πρόσβαση σε υποδομή που συνδέει εγκαταστάσεις για την παροχή υπηρεσιών, αν είναι σκόπιμο ανάλογα με τους τομείς της αγοράς που προβλέπονται στις οικείες δηλώσεις δικτύου. Τα εν λόγω μέτρα αρωγής θα πρέπει να λαμβάνονται κατά τρόπο διαφανή, αντικειμενικό και χωρίς διακρίσεις και να αφορούν την καταβολή τελών που έχουν καταστεί ή θα καταστούν απαιτητά κατά τη διάρκεια της περιόδου αναφοράς που καθορίζεται στο άρθρο 1 του κανονισμού (1η Μαρτίου 2020 έως 31η Δεκεμβρίου 2020). Στόχος του κανονισμού είναι να δώσει στους ενδιαφερόμενους του σιδηροδρομικού τομέα τη δυνατότητα να αντιμετωπίσουν καλύτερα τις οικονομικές συνέπειες της πανδημίας COVID-19 και να ανταποκριθεί στις επείγουσες ανάγκες τους για ρευστότητα για όσο διάστημα εξακολουθούν να υφίστανται οι εν λόγω συνέπειες.
            
            
               Ο κανονισμός (ΕΕ) 2020/1429 αναθέτει στην Επιτροπή την εξουσία να παρατείνει την περίοδο αναφοράς του. Πιο συγκεκριμένα, σύμφωνα με το άρθρο 5 παράγραφος 2, η Επιτροπή μπορεί να εκδώσει κατ’ εξουσιοδότηση πράξη για την τροποποίηση της περιόδου αναφοράς που προσδιορίζεται στο άρθρο 1 του κανονισμού. Η εν λόγω εξουσία ανατίθεται, εφόσον η Επιτροπή διαπιστώσει ότι εξακολουθεί να υφίσταται μείωση του επιπέδου της σιδηροδρομικής κυκλοφορίας σε σύγκριση με το επίπεδο κατά την αντίστοιχη περίοδο των προηγουμένων ετών και ότι η τάση αυτή είναι πιθανό να συνεχιστεί, και επίσης ότι η κατάσταση αυτή αποτελεί συνέπεια των επιπτώσεων της επιδημικής έκρηξης της COVID-19. Αυτού του είδους οι διαπιστώσεις πρέπει να υποστηρίζονται από τα στοιχεία που αναφέρονται στο άρθρο 5 παράγραφος 2. Κάθε τέτοιου είδους κατ’ εξουσιοδότηση πράξη μπορεί να παρατείνει την περίοδο αναφοράς μόνο κατά έξι μήνες το πολύ, ενώ η περίοδος αναφοράς δεν μπορεί να παραταθεί μετά τις 14 Απριλίου 2022. 
            
            
               Η Επιτροπή, έχοντας καταλήξει στο συμπέρασμα ότι η μείωση του επιπέδου της σιδηροδρομικής κυκλοφορίας, ως αποτέλεσμα των επιπτώσεων της επιδημικής έκρηξης της COVID-19, εξακολουθούσε να υφίσταται και ότι η εν λόγω κατάσταση ήταν πιθανό να διατηρηθεί έως τα μέσα του 2021, εξέδωσε τον κατ’ εξουσιοδότηση κανονισμό (ΕΕ) 2020/2180, της 18ης Δεκεμβρίου 2020, για την παράταση της περιόδου αναφοράς του κανονισμού (ΕΕ) 2020/1429 του Ευρωπαϊκού Κοινοβουλίου και του Συμβουλίου σχετικά με τη θέσπιση μέτρων για μια βιώσιμη σιδηροδρομική αγορά στο πλαίσιο της επιδημικής έκρηξης της COVID-19 έως τον Ιούνιο του 2021.
            
            
               2.ΑΞΙΟΛΟΓΗΣΗ ΤΩΝ ΕΠΙΠΤΩΣΕΩΝ ΤΗΣ ΠΑΝΔΗΜΙΑΣ COVID-19 ΣΤΗ ΣΙΔΗΡΟΔΡΟΜΙΚΗ ΚΥΚΛΟΦΟΡΙΑ
            
            
               Η Επιτροπή αξιολόγησε τα στοιχεία (σχετικά με τον όγκο των σιδηροδρομικών μεταφορών) που αναφέρονται στο άρθρο 5 παράγραφος 1 του κανονισμού (ΕΕ) 2020/1429 από τον Ιανουάριο του 2019 έως τον Μάρτιο του 2021, σε συνδυασμό με στοιχεία σχετικά με τους όγκους επιβατικών και εμπορευματικών μεταφορών που κατέστησε διαθέσιμα η Eurostat. 
            
            
               Οι περιορισμοί στην κυκλοφορία προσώπων συνέχισαν να επηρεάζουν την κινητικότητα των επιβατών από τον Μάρτιο του 2020. Παρόλο που τα κράτη μέλη προχώρησαν σταδιακά σε άρση των περιορισμών το καλοκαίρι του 2020, θέσπισαν νέα μέτρα μετά την εκδήλωση του δεύτερου κύματος της πανδημίας το φθινόπωρο του 2020. Στις αρχές Μαρτίου του 2021 οι περιορισμοί λόγω της πανδημίας αναμενόταν να αρθούν πλήρως ή μερικώς. Ωστόσο, σε πολλά κράτη μέλη αυστηροποιήθηκαν εκ νέου λόγω της εκδήλωσης του τρίτου κύματος της πανδημίας. 
            
            
               Οι επιπτώσεις της πανδημίας ήταν γενικά πιο έντονες στις επιβατικές μεταφορές από ό,τι στις εμπορευματικές, παρά τις διαφορές μεταξύ των κρατών μελών. 
            
            
               ·Ο αριθμός των επιβατικών αμαξοστοιχιών που κυκλοφορούσαν στο δίκτυο μειώθηκε κατά 6,9 % σε ένα έτος μεταξύ Μαρτίου 2020 και Φεβρουαρίου 2021 σε σύγκριση με την ίδια περίοδο του 2019-2020· πιο συγκεκριμένα, ο αριθμός των επιβατικών εμπορικών αμαξοστοιχιών μειώθηκε κατά 27,9 %. Ο αριθμός των επιβατικών αμαξοστοιχιών που λειτουργούσαν στο πλαίσιο υποχρέωσης παροχής δημόσιας υπηρεσίας (στο εξής: επιβατικές μεταφορές ΥΔΥ) μειώθηκε κατά 5,5 % κατά την ίδια περίοδο. 
            
            
               ·Ο αριθμός των εμπορευματικών αμαξοστοιχιών που κυκλοφορούσαν στο δίκτυο μειώθηκε κατά 4,9 % μεταξύ Μαρτίου 2020 και Φεβρουαρίου 2021 σε σύγκριση με την ίδια περίοδο του 2019-2020. 
            
            
               ·Όσον αφορά τις επιπτώσεις του δεύτερου κύματος της πανδημίας, ο αριθμός των επιβατικών αμαξοστοιχιών που κυκλοφορούσαν στο δίκτυο μειώθηκε κατά 1,3 % μεταξύ Οκτωβρίου 2020 και Φεβρουαρίου 2021 σε σύγκριση με την ίδια περίοδο του 2019-2020· πιο συγκεκριμένα, ο αριθμός των επιβατικών εμπορικών αμαξοστοιχιών μειώθηκε κατά 25,8 %. Ο αριθμός των επιβατικών αμαξοστοιχιών που λειτουργούσαν στο πλαίσιο ΥΔΥ αυξήθηκε κατά 1,3 % την ίδια περίοδο. 
            
            
               ·Όσον αφορά τις εμπορευματικές αμαξοστοιχίες, ο αριθμός τους μειώθηκε κατά 0,2 % μεταξύ Οκτωβρίου 2020 και Φεβρουαρίου 2021 σε σύγκριση με την ίδια περίοδο του 2019-2020. 
            
            
               ·Όσον αφορά τα τμήματα επιβατικών μεταφορών, η πανδημία είχε σοβαρές και μεγάλης διάρκειας επιπτώσεις στις εμπορικές υπηρεσίες. Στην περίπτωση των υπηρεσιών που παρέχονται στο πλαίσιο συμβάσεων παροχής δημόσιας υπηρεσίας, τα στοιχεία κυκλοφορίας εκφραζόμενα σε όρους συρμοχιλιομέτρων μπορεί να μην αντικατοπτρίζουν επαρκώς τις επιπτώσεις της κρίσης στους όγκους επιβατικών μεταφορών, καθώς η αρμόδια αρχή καθορίζει τις συχνότητες των δρομολογίων των αμαξοστοιχιών. Ο αριθμός των επιβατών στο τέλος του 2020 παραμένει στο ήμισυ σε σύγκριση με το τέλος του 2019, ενώ τα συρμοχιλιόμετρα των επιβατικών μεταφορών ΥΔΥ αυξάνονται.
            
            
               ·Οι επιβατικές μεταφορές, εκφραζόμενες σε συρμοχιλιόμετρα, μειώθηκαν κατά 11,4 % μεταξύ Μαρτίου 2020 και Φεβρουαρίου 2021 σε σύγκριση με την ίδια περίοδο του 2019-2020, ενώ οι εμπορευματικές μεταφορές μειώθηκαν κατά 6,1 %. Όσον αφορά τις επιπτώσεις του δεύτερου κύματος της πανδημίας, τα συρμοχιλιόμετρα στις επιβατικές μεταφορές μειώθηκαν κατά 6,1 % μεταξύ Οκτωβρίου 2020 και Φεβρουαρίου 2021 σε σύγκριση με την ίδια περίοδο του 2019-2020, ενώ οι εμπορευματικές μεταφορές αυξήθηκαν κατά 0,6 %.
            
            
               ·Μεταξύ Μαρτίου 2020 και Φεβρουαρίου 2021 οι επιβατικές μεταφορές ΥΔΥ, εκφραζόμενες σε συρμοχιλιόμετρα, μειώθηκαν κατά 5,9 % σε σύγκριση με την ίδια περίοδο του 2019-2020, ενώ οι εμπορικές επιβατικές μεταφορές μειώθηκαν κατά 33,1 %. 
            
            
               ·Όσον αφορά τις επιπτώσεις του δεύτερου κύματος της πανδημίας, μεταξύ Οκτωβρίου 2020 και Φεβρουαρίου 2021 οι επιβατικές μεταφορές ΥΔΥ, εκφραζόμενες σε συρμοχιλιόμετρα, αυξήθηκαν κατά 0,6 % σε σύγκριση με την ίδια περίοδο του 2019-2020, ενώ οι εμπορικές επιβατικές μεταφορές μειώθηκαν κατά 30 %.
            
         
         
            
               Τα προηγούμενα δεδομένα συγκρίνουν τάσεις της σιδηροδρομικής κυκλοφορίας κατά την περίοδο της πανδημίας σε σχέση με αντίστοιχες περιόδους προ της πανδημίας. Για τον λόγο αυτόν, στοιχεία του Μαρτίου του 2021, παρότι είναι διαθέσιμα, δεν περιλήφθηκαν στην ανάλυση (ο Μάρτιος του 2020 ήταν ο πρώτος μήνας κατά τον οποίο η πανδημία άρχισε να επηρεάζει την κινητικότητα των επιβατών σιδηροδρομικών μεταφορών). 
            
            
               Ωστόσο, στοιχεία που περιλαμβάνουν τον Μάρτιο του 2021 χρησιμοποιήθηκαν προκειμένου να αξιολογηθούν οι τάσεις κυκλοφορίας που αναμένονταν το 2021. 
            
            
               Τα στοιχεία των διαχειριστών υποδομής (αριθμός αμαξοστοιχιών, συρμοχιλιόμετρα) καταδεικνύουν σαφώς πόσο έντονες ήταν οι επιπτώσεις της πανδημίας της COVID-19 στην προσφορά υπηρεσιών σιδηροδρομικών μεταφορών και πόσο περιορισμένη σε χρόνο και εύρος ήταν η ανάκαμψη της σιδηροδρομικής κυκλοφορίας κατά τη διάρκεια του καλοκαιριού του 2020, ιδίως για τις εμπορικές επιβατικές μεταφορές.  
            
            
               Τα τριμηνιαία στοιχεία της Eurostat σχετικά με τα επιβατοχιλιόμετρα και τα τονοχιλιόμετρα σιδηροδρομικών μεταφορών για το 2020 αποτυπώνουν την εξέλιξη της ζήτησης για επιβατικές και εμπορευματικές σιδηροδρομικές μεταφορές. Τα εν λόγω στοιχεία, τα οποία είναι διαθέσιμα για την περίοδο έως τον Δεκέμβριο του 2020, δείχνουν τις σημαντικές επιπτώσεις στους όγκους κατά τη διάρκεια του πρώτου και του δεύτερου κύματος της πανδημίας, ιδίως για το τμήμα των επιβατικών μεταφορών. Επιπρόσθετα, πληροφορούν για τις πιθανές συνέπειες του τρίτου κύματος της πανδημίας την άνοιξη του 2021: 
            
            
               ·η κυκλοφορία σε όρους επιβατοχιλιομέτρων μειώθηκε το δεύτερο τρίμηνο του 2020 κατά 75 % σε σύγκριση με το δεύτερο τρίμηνο του 2019. Έπειτα από μια σύντομη ανάκαμψη το τρίτο τρίμηνο του έτους, κατά το τέταρτο τρίμηνο μειώθηκε πάλι κατά 56 % σε σύγκριση με το τέταρτο τρίμηνο του 2019· 
            
            
               ·ο αριθμός των επιβατών το τέταρτο τρίμηνο του 2020 μειώθηκε κατά το ήμισυ σε σύγκριση με τα επίπεδα της ίδιας περιόδου το 2019· 
            
            
               ·η κυκλοφορία σε όρους τονοχιλιομέτρων μειώθηκε το δεύτερο τρίμηνο του 2020 κατά 15 % σε σύγκριση με το δεύτερο τρίμηνο του 2019, αλλά ανέκαμψε στη συνέχεια καθώς αυξήθηκε κατά 5 % το τέταρτο τρίμηνο του 2020 σε σύγκριση με το ίδιο τρίμηνο του 2019· και 
            
            
               ·η ποσότητα σε τόνους που μεταφέρθηκε σιδηροδρομικώς το τέταρτο τρίμηνο του 2020 αυξήθηκε κατά 3 % σε σύγκριση με το 2019. 
            
            
               Από την εξέταση των επιβατικών μεταφορών ΥΔΥ και των εμπορικών επιβατικών μεταφορών ανά χώρα προκύπτει ότι αυτά τα δύο τμήματα των επιβατικών μεταφορών επηρεάστηκαν σε διαφορετικό βαθμό από την πανδημία. Πιο συγκεκριμένα, το επίπεδο των εμπορικών υπηρεσιών απέχει ακόμη πολύ από τα προ κρίσης επίπεδα.  Κατά την εξέταση του αριθμού των αμαξοστοιχιών και του επιπέδου συρμοχιλιομέτρων, οι μεταφορές ΥΔΥ αποδεικνύονται πιο ανθεκτικές. Ωστόσο, ο συνεχώς χαμηλός αριθμός επιβατών και επιβατοχιλιομέτρων που αναφέρει η Eurostat δείχνει ότι οι εν λόγω υπηρεσίες συνέχισαν να παρέχονται παρά τον περιορισμένο αριθμό επιβατών λόγω της συνεχούς χρηματοοικονομικής υποστήριξης εκ μέρους των αρμόδιων αρχών. 
            
            
               ·Σε ορισμένες χώρες, η παροχή υπηρεσιών εμπορικών επιβατικών μεταφορών διακόπηκε κατά τη διάρκεια του 2020, και ακόμη δεν έχει ξεκινήσει εκ νέου, ιδίως στις περιπτώσεις που οι όγκοι εμπορικών επιβατικών μεταφορών ήταν ήδη χαμηλοί πριν από την πανδημία. 
            
            
               ·Ακόμη και στις περιπτώσεις όπου οι υπηρεσίες εμπορικών μεταφορών αποδείχθηκαν περισσότερο ανθεκτικές, τα επίπεδα κυκλοφορίας παρέμειναν χαμηλότερα σε σχέση με τα αντίστοιχα προς πανδημίας επίπεδα και εξακολουθούν να απειλούν την επιβίωση των σιδηροδρομικών επιχειρήσεων που τις παρέχουν.
            
            
               ·Τα διαθέσιμα στοιχεία δείχνουν ότι από τον Μάρτιο του 2020 η πανδημία συνέχισε να έχει αρνητικές επιπτώσεις στον σιδηροδρομικό τομέα, θέτοντας σε κίνδυνο ακόμη και την επιβίωση ορισμένων σιδηροδρομικών μεταφορέων.
            
            
               Επίσης, η πανδημία έπληξε σοβαρά το τμήμα που αφορά τις εμπορικές (εθνικές και διεθνείς) επιβατικές μεταφορές υψηλής ταχύτητας. Η ταχεία μείωση των συρμοχιλιομέτρων εμπορικών επιβατικών μεταφορών σε χώρες με παγιωμένη προσφορά υπηρεσιών υψηλής ταχύτητας επιβεβαιώνει αυτό το συμπέρασμα.  
            
            
               Παρά την εμφανή ανάκαμψη της εμπιστοσύνης των καταναλωτών —η τελευταία διαθέσιμη ταχεία εκτίμηση της Επιτροπής σχετικά με τον μηνιαίο δείκτη εμπιστοσύνης των καταναλωτών, που δημοσιεύτηκε τον Απρίλιο του 2021, δείχνει ότι ο δείκτης συνεχίζει την ανάκαμψή του και επί του παρόντος είναι υψηλότερος από τον αντίστοιχο μακροπρόθεσμο μέσο όρο— οι επιπτώσεις της πανδημίας COVID-19 στις δημόσιες υπηρεσίες συγκοινωνιών συνεχίζουν να υφίστανται. 
            
            
               Μετά τις σταθερές τιμές του Ιανουαρίου και του Φεβρουαρίου του 2021, η απότομη αύξηση που σημειώθηκε τον Μάρτιο σχεδόν επανέφερε τον δείκτη οικονομικού κλίματος (ESI) στον μακροπρόθεσμο μέσο όρο του στην ΕΕ για πρώτη φορά μετά την έκρηξη της πανδημίας στην ευρωπαϊκή ήπειρο. Οι εν λόγω θετικές εξελίξεις πρέπει να εξετάζονται με προσοχή, καθώς ένα μέρος των σχετικών ερευνών διεξήχθη στις αρχές Μαρτίου, όταν οι περιορισμοί λόγω της πανδημίας αναμενόταν να αρθούν πλήρως ή μερικώς, προτού αυστηροποιηθούν εκ νέου σε πολλά κράτη μέλη στα τέλη Μαρτίου. Ωστόσο, από την εξέταση των εξελίξεων στον τομέα προκύπτει ότι η εμπιστοσύνη προς τις υπηρεσίες τον Μάρτιο είναι αρκετά χαμηλότερη από τον αντίστοιχο μακροπρόθεσμο μέσο όρο και τα επίπεδα προ πανδημίας
                  1
               . 
            
            
               Το 2020 η οικονομία της ΕΕ συρρικνώθηκε κατά 6,1 % και η οικονομία της ζώνης του ευρώ κατά 6,6 %. Η ανάκαμψη της ευρωπαϊκής οικονομίας που ξεκίνησε το περασμένο καλοκαίρι έμεινε στάσιμη το τέταρτο τρίμηνο του 2020 και το πρώτο τρίμηνο του 2021, καθώς εφαρμόστηκαν νέα μέτρα δημόσιας υγείας, με σκοπό την ανάσχεση του δεύτερου κύματος της πανδημίας. Αναμένεται έντονη ανάκαμψη των οικονομιών της ΕΕ και της ζώνης του ευρώ, καθώς τα ποσοστά εμβολιασμού αυξάνονται και οι περιορισμοί χαλαρώνουν. Σύμφωνα με τις εαρινές οικονομικές προβλέψεις της Ευρωπαϊκής Επιτροπής για το 2021, η οικονομία της ΕΕ θα αναπτυχθεί κατά 4,2 % το 2021 και κατά 4,4 % το 2022. Η οικονομία της ζώνης του ευρώ προβλέπεται να αναπτυχθεί κατά 4,3 % το τρέχον έτος και κατά 4,4 % το επόμενο. Παρά τη σημαντική βελτίωση των προοπτικών ανάπτυξης σε σύγκριση με τις προηγούμενες προβλέψεις, τα κράτη μέλη θα δουν τις οικονομίες τους να επιστρέφουν στα προ κρίσης επίπεδα μόλις στα τέλη του 2022
                  2
               . 
            
            
               Τα κράτη μέλη χρησιμοποίησαν πιο εξατομικευμένα και λιγότερο αυστηρά μέτρα περιορισμού της κινητικότητας κατά τη διάρκεια του δεύτερου κύματος σε σύγκριση με το πρώτο κύμα. Ωστόσο, τα ληφθέντα μέτρα είχαν αρνητικές επιπτώσεις στη σιδηροδρομική κυκλοφορία και η οικονομική ισορροπία των σιδηροδρομικών επιχειρήσεων εξακολουθεί να υφίσταται τις επιπτώσεις του πρώτου κύματος της πανδημίας. 
            
            
               Η έκρηξη του δεύτερου κύματος της πανδημίας εμπόδισε την ταχεία ανάκαμψη της σιδηροδρομικής κυκλοφορίας, ιδίως των σιδηροδρομικών επιβατικών μεταφορών. Τον Οκτώβριο και τον Νοέμβριο του 2020 τα κράτη μέλη επέβαλαν νέους περιορισμούς στην κινητικότητα. Τα αποτελέσματα που επέφερε η βελτίωση της κατάστασης της δημόσιας υγείας λόγω της εκστρατείας εμβολιασμού είναι πιθανό να γίνουν ορατά μόλις το φθινόπωρο του 2021. Ωστόσο, οι αριθμοί των επιβατών δεν έχουν ανακάμψει ακόμη πλήρως, παραμένοντας περίπου στο ήμισυ των προ της πανδημίας επιπέδων το τέταρτο τρίμηνο του 2020. Πιο συγκεκριμένα, για την εμπορική επιβατική κυκλοφορία ενδέχεται να απαιτηθεί μεγαλύτερο από το αναμενόμενο χρονικό διάστημα για την επαναφορά στα προ της πανδημίας επίπεδα.
            
            
               Με βάση τα παραπάνω, η Επιτροπή συμπεραίνει, πρώτον, ότι η μείωση του επιπέδου σιδηροδρομικής κυκλοφορίας, που προκύπτει από τις επιπτώσεις της έκρηξης της πανδημίας, συνεχίζεται ακόμη. Δεύτερον, παρά την αναμενόμενη βελτίωση των συνθηκών δημόσιας υγείας, η Επιτροπή κρίνει ότι είναι πολύ πιθανό οι αρνητικές επιπτώσεις της πανδημίας στη δυσχερή χρηματοοικονομική κατάσταση της σιδηροδρομικής κυκλοφορίας και των σιδηροδρομικών επιχειρήσεων να συνεχιστούν τουλάχιστον έως το τέλος του τρέχοντος έτους. Η παράταση της περιόδου εφαρμογής του κανονισμού κατά έξι μήνες έως το τέλος Δεκεμβρίου 2021 θα συμπεριλάβει την υποχρέωση των διαχειριστών σιδηροδρομικής υποδομής να υποβάλουν νέα δέσμη στοιχείων. Τα νέα στοιχεία θα συμβάλουν στην αξιολόγηση της κατάστασης στο τέλος του 2021.
            
            
               Συνεπώς, η Επιτροπή προτείνει να παραταθεί η διάρκεια της περιόδου αναφοράς κατά έξι μήνες, έως τις 31 Δεκεμβρίου 2021.
            
         
         
            
               3.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Σύμφωνα με το άρθρο 6 παράγραφος 4 του κανονισμού (ΕΕ) 2020/1429, η Επιτροπή, πριν εκδώσει κατ’ εξουσιοδότηση πράξη, διεξάγει διαβουλεύσεις με εμπειρογνώμονες που ορίζουν τα κράτη μέλη σύμφωνα με τις αρχές της διοργανικής συμφωνίας της 13ης Απριλίου 2016 για τη βελτίωση του νομοθετικού έργου. Η Επιτροπή διεξήγαγε διαβουλεύσεις με την ομάδα εμπειρογνωμόνων για την αγορά των σιδηροδρομικών μεταφορών (GERM) όσον αφορά το σχέδιο της παρούσας κατ’ εξουσιοδότηση πράξης.
            
            
               4.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Το άρθρο 1 τροποποιεί «την περίοδο αναφοράς» κατά τη διάρκεια της οποίας εφαρμόζονται οι προσωρινοί κανόνες σχετικά με τη χρέωση για τη χρήση σιδηροδρομικής υποδομής και οι παρεκκλίσεις από τις αρχές χρέωσης που ορίζονται στο κεφάλαιο IV της οδηγίας 2012/34/ΕΕ. Εφαρμόζεται στη χρήση της σιδηροδρομικής υποδομής εσωτερικών και διεθνών σιδηροδρομικών μεταφορών που καλύπτονται από την εν λόγω οδηγία. 
            
            
               Για να αποφευχθεί ο κίνδυνος σοβαρής ανασφάλειας δικαίου, είναι σκόπιμο ο παρών κατ’ εξουσιοδότηση κανονισμός να εκδοθεί σύμφωνα με τη διαδικασία επείγοντος που περιγράφεται στο άρθρο 5 παράγραφος 3 του κανονισμού (ΕΕ) 2020/1429. Ως εκ τούτου, ο παρών κατ’ εξουσιοδότηση κανονισμός αρχίζει να ισχύει αμέσως, την επομένη της δημοσίευσής του στην Επίσημη Εφημερίδα της Ευρωπαϊκής Ένωσης και εφαρμόζεται εφόσον δεν έχει διατυπωθεί αντίρρηση. 
            
            
               
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 28.6.2021
            
            
               για την παράταση της περιόδου αναφοράς του κανονισμού (ΕΕ) 2020/1429 του Ευρωπαϊκού Κοινοβουλίου και του Συμβουλίου, της 7ης Οκτωβρίου 2020, σχετικά με τη θέσπιση μέτρων για μια βιώσιμη σιδηροδρομική αγορά στο πλαίσιο της επιδημικής έκρηξης της COVID-19
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη τον κανονισμό (ΕΕ) 2020/1429 του Ευρωπαϊκού Κοινοβουλίου και του Συμβουλίου, της 7ης Οκτωβρίου 2020, σχετικά με τη θέσπιση μέτρων για μια βιώσιμη σιδηροδρομική αγορά στο πλαίσιο της επιδημικής έκρηξης της COVID‑19
                  3
               , και ιδίως το άρθρο 5 παράγραφος 2, 
            
            
               Εκτιμώντας τα ακόλουθα:
            
            
               (1)Η πανδημία COVID-19 οδήγησε σε απότομη μείωση της σιδηροδρομικής κυκλοφορίας λόγω της σημαντικής πτώσης της ζήτησης και των άμεσων μέτρων που έλαβαν τα κράτη μέλη για την ανάσχεση της πανδημίας. 
            
            
               (2)Οι περιστάσεις αυτές είναι εκτός του ελέγχου των σιδηροδρομικών επιχειρήσεων, οι οποίες αντιμετωπίζουν συνεχώς σημαντικά προβλήματα ρευστότητας, σημαντικές ζημίες, και, σε ορισμένες περιπτώσεις, τον κίνδυνο της αφερεγγυότητας.  
            
            
               (3)Για να αντιμετωπιστούν οι αρνητικές οικονομικές επιπτώσεις της πανδημίας COVID-19 και να στηριχθούν οι σιδηροδρομικές επιχειρήσεις, ο κανονισμός (ΕΕ) 2020/1429 δίνει τη δυνατότητα στα κράτη μέλη να επιτρέπουν στους διαχειριστές υποδομής να μειώνουν τα τέλη για την πρόσβαση σε σιδηροδρομική υποδομή, να αναβάλλουν την καταβολή τους ή να απαλλάσσουν τις σιδηροδρομικές επιχειρήσεις από την καταβολή τους. Η εν λόγω δυνατότητα είχε δοθεί για την περίοδο από την 1η Μαρτίου 2020 έως την 31η Δεκεμβρίου 2020 και παρατάθηκε με τον κατ’ εξουσιοδότηση κανονισμό της Επιτροπής (ΕΕ) 2020/2180
                  4
                έως την 30ή Ιουνίου 2021 (στο εξής: περίοδος αναφοράς).
            
            
               (4)Οι περιορισμοί κινητικότητας που επιβλήθηκαν κατά την περίοδο της πανδημίας είχαν σημαντικές επιπτώσεις στη χρήση των σιδηροδρομικών επιβατικών μεταφορών. Οι σιδηροδρομικές εμπορευματικές μεταφορές επηρεάστηκαν επίσης, σε μικρότερο ωστόσο βαθμό. Με βάση τα στοιχεία που υπέβαλαν οι διαχειριστές σιδηροδρομικής υποδομής της Ένωσης, η πανδημία έπληξε σφοδρότερα το τμήμα των επιβατικών μεταφορών και, ειδικότερα, το τμήμα των εμπορικών επιβατικών μεταφορών, η προσφορά των οποίων μειώθηκε σημαντικά σε όλα τα κράτη μέλη και δεν έχει επανέλθει ακόμη στα επίπεδα του 2019. Μεταξύ Μαρτίου 2020 και Φεβρουαρίου 2021 οι επιβατικές μεταφορές, εκφραζόμενες σε συρμοχιλιόμετρα, μειώθηκαν κατά 11,5 % σε σύγκριση με την ίδια περίοδο του 2019-2020, ενώ οι εμπορευματικές μεταφορές μειώθηκαν κατά 6,1 %. Μεταξύ Μαρτίου 2020 και Φεβρουαρίου 2021 οι επιβατικές μεταφορές που λειτουργούν στο πλαίσιο υποχρέωσης παροχής δημόσιας υπηρεσίας, εκφραζόμενες σε συρμοχιλιόμετρα, μειώθηκαν κατά 5,9 % σε σύγκριση με την ίδια περίοδο του 2019-2020, ενώ οι εμπορικές επιβατικές μεταφορές μειώθηκαν κατά 33,1 %. Το τέταρτο τρίμηνο του 2020 η κυκλοφορία επιβατών, εκφραζόμενη σε επιβατοχιλιόμετρα, μειώθηκε κατά 56 % και ο αριθμός των επιβατών μειώθηκε κατά το ήμισυ σε σύγκριση με την ίδια περίοδο του 2019. Η τάση αυτή ενδέχεται να έχει σημαντικές επιπτώσεις στον ανταγωνισμό στις αγορές σιδηροδρομικών επιβατικών μεταφορών, στην πραγμάτωση ενός πραγματικά ενιαίου ευρωπαϊκού σιδηροδρομικού χώρου και, τέλος, στη μετάβαση σε έναν πιο βιώσιμο τομέα μεταφορών, με περισσότερες σιδηροδρομικές μεταφορές προσώπων και εμπορευμάτων. H κυκλοφορία εμπορευμάτων σε τονοχιλιόμετρα αυξήθηκε κατά 5 % το τέταρτο τρίμηνο του 2020 σε σύγκριση με το 2019 και η ποσότητα σε τόνους που μεταφέρθηκε με αμαξοστοιχίες μειώθηκε κατά 3 %. 
            
            
               (5)Τα στοιχεία του Παγκόσμιου Οργανισμού Υγείας δείχνουν ότι ο αριθμός των κρουσμάτων της COVID-19 που καταγράφονται καθημερινά στην Ευρώπη παραμένει πολύ υψηλός, καθώς τα κρούσματα που καταγράφηκαν την 9η Μαΐου 2021 βρίσκονταν στο επίπεδο των 107 253 μόνο για εκείνη την ημέρα. 
            
            
               (6)Στα τέλη Απριλίου 2021 το Ευρωπαϊκό Κέντρο Πρόληψης και Ελέγχου Νόσων επισήμανε ότι «η Ευρώπη βρίσκεται σε μια κρίσιμη καμπή στη μάχη της κατά της COVID-19. Πολλές χώρες χαλαρώνουν τώρα τους περιορισμούς, κάποιες παρά τον αυξανόμενο αριθμό κρουσμάτων και την εμφάνιση νέων παραλλαγών του ιού, ενώ ακόμη διεξάγουν εθνικά προγράμματα εμβολιασμού».
            
         
         
            
               (7)Η μείωση του επιπέδου σιδηροδρομικής κυκλοφορίας σε σύγκριση με τα επίπεδα της αντίστοιχης περιόδου προηγούμενων ετών συνεχίζεται και είναι πιθανό να συνεχιστεί τουλάχιστον έως την ολοκλήρωση της διαδικασίας εμβολιασμού. Η κατάσταση αυτή είναι αποτέλεσμα των επιπτώσεων της έκρηξης της COVID-19.
            
            
               (8)Επομένως, είναι απαραίτητο να παραταθεί η περίοδος αναφοράς που θεσπίζεται στο άρθρο 1 του κανονισμού (ΕΕ) 2020/1429 έως το τέλος Δεκεμβρίου του 2021. 
            
            
               (9)Σε περίπτωση που το Ευρωπαϊκό Κοινοβούλιο και το Συμβούλιο εξαντλήσουν, στο πλαίσιο της υποβολής του παρόντος κανονισμού σε έλεγχο, την περίοδο για τη διατύπωση αντιρρήσεων που καθορίζεται στο άρθρο 6 παράγραφος 6 του κανονισμού (ΕΕ) 2020/1429, ο παρών κανονισμός θα αρχίσει να ισχύει μόνο μετά το τέλος της περιόδου αναφοράς που προβλέπεται επί του παρόντος στο άρθρο 1 του κανονισμού (ΕΕ) 2020/1429. Για να αποφευχθεί η ανασφάλεια δικαίου, ο παρών κανονισμός θα πρέπει να εκδοθεί με τη διαδικασία επείγοντος που περιγράφεται στο άρθρο 7 του κανονισμού (ΕΕ) 2020/1429 και θα πρέπει να αρχίσει να ισχύει επειγόντως την επομένη της δημοσίευσής του στην Επίσημη Εφημερίδα της Ευρωπαϊκής Ένωσης, 
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Το άρθρο 1 του κανονισμού (ΕΕ) 2020/1429 αντικαθίσταται από το ακόλουθο κείμενο:
            
            
               «Άρθρο 1
            
            
               Ο παρών κανονισμός θεσπίζει προσωρινούς κανόνες σχετικά με τη χρέωση για τη χρήση σιδηροδρομικής υποδομής όπως ορίζεται στο κεφάλαιο IV της οδηγίας 2012/34/ΕΕ. Εφαρμόζεται στη χρήση της σιδηροδρομικής υποδομής εσωτερικών και διεθνών σιδηροδρομικών μεταφορών που καλύπτονται από την εν λόγω οδηγία, κατά την περίοδο από την 1η Μαρτίου 2020 έως την 31ή Δεκεμβρίου 2021 (στο εξής: περίοδος αναφοράς).».
            
            
               Άρθρο 2
            
            
               Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 28.6.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        
                  European Business Cycle Indicators.
                   1st Quarter 2021 (europa.eu)
                  . 
               
               
                  
                     (2)
                  
                        Οι σύνδεσμοι προς τις εαρινές οικονομικές προβλέψεις 2021 διατίθενται εδώ: 
                  Εαρινές οικονομικές προβλέψεις 2021:
                   ανάληψη δράσης (europa.eu)
                  . 
               
               
                  
                     (3)
                  
                        ΕΕ L 333 της 12.10.2020, σ. 1. 
               
               
                  
                     (4)
                  
                        Κατ’ εξουσιοδότηση κανονισμός (ΕΕ) 2020/2180 της Επιτροπής, της 18ης Δεκεμβρίου 2020, για την παράταση της περιόδου αναφοράς του κανονισμού (ΕΕ) 2020/1429 του Ευρωπαϊκού Κοινοβουλίου και του Συμβουλίου σχετικά με τη θέσπιση μέτρων για μια βιώσιμη σιδηροδρομική αγορά στο πλαίσιο της επιδημικής έκρηξης της COVID-19 (ΕΕ L 433 της 22.12.2020, σ. 37).